Dekorbeplanner gaan gróót met Ray Dylan-troue | News24
Dekorbeplanner gaan gróót met Ray Dylan-troue
Francois Deysel (middel) saam met Ray Dylan en sy Jessica op hul troudag fotos:FRANCOIS DEYZEL
Vir 'n plaaslike trou- en dekorbeplanner het die geluk onlangs dubbel in sy guns gedraai toe twee van sy "graag-wil-doen-dinge" binne 'n kort tyd gerealiseer het.
Francois Deyzel is 'n man met 'n kreatiewe plan wat enige geleentheid en lokaal kan optower met sy dekor. Vir die afgelope paar jaar sorg hy onder meer dat Kirkwood Wildsfees se skaapkoptafel vir 150 gaste mooi lyk sowel as dat die BBP-area nog meer glans verleen aan die glansrykes.
Een van sy ideale was juis om 'n glanspersoon se troue te doen en dié geleentheid het hom te beurt geval toe hy gevra is om Ray Dylan en sy Jessica se troue by Barklystraat Teater op Uitenhage te doen.
"Ek het nog altyd gedink dit sal 'n lekker uitdaging wees om 'n celebrity se troue te doen. Toe gebeur dit dat Jessica se ma, Karen Erasmus, my vra of ek die Ray Dylan troue sal doen," sê Deyzel wat as beste uitstaller drie jaar in 'n ry by die jaarlikse Bridal Fair in die Baai aangewys is.
"Die bruid se versoek was bling-bling, sprokiestroue, alles wit en baie diamante. Vir my was die opmaak van die kerk-deel besonders en ek dink die rooi tapyt met die mooi Christelike boodskap was iets heel anders."
'n Reuse rekstof-markiestent is langs die teater opgeslaan waar die 160 gaste onthaal is met onder meer glanspersone soos Kurt Darren, Wicus van der Merwe, Dozi en nog 'n paar ander. Deyzel moes 16 tafels optof en natuurlik ook die bruidstafel vir 8 gaste.
"Ons het wit tafeldoeke en wit servette met diamantringe gehad en op elke tafel was kristalkandelare en vier bakkies met blomme.
"Jeanette van Flower and Gift het my baie gehelp. Maar ek moet sê al ons Uitenhagers wat betrokke was met die troue het groot gegaan en net hul beste gegee. Dit was genuine 'n uithangtroue en 'n lekker kuier-kuier storie."
Op Ray Dylan se Facebook het die sanger ge-skryf: "Dankie Francois vir die awesome drapering en mooimaak van die teater."
Jessica se pa, Jannie Erasmus het vir Francois geskryf: "Uit 'n vaderhart sê ek vir jou duisende dankies vir wat jy vir my dogter en vir Ray gedoen het. Woorde is goedkoop, maar baie baie dankie."
Skaars was dié eerste groot celebrity troue agter die rug toe word nog 'n groter droom vir Deyzel waar.
"Wat my nou baie opgewonde maak is dat die Arabest Wedding & Function Venue buite Despatch, waaroor ek al vir vyf jaar droom, se sleutels nou in my hande is.
"Ek is in die wolke daaroor!" sê Deyzel.
Hy is nou volstoom bedrywig om dié droom funksielokaal se dekor reg te kry om die lys funksies wat daar geboek is te laat skitter.